ກຳ​ປັ່ນ​ລົບ ສະ​ຫະ​ລັດ ແລະ ກາ​ນາ​ດາ ແລ່ນ​ຜ່ານ​ຊ່ອງ​ແຄບ​ໄຕ້​ຫວັນ 
ການ​ແລ່ນ​ຜ່ານ​ຂອງ​ກຳ​ປັ່ນ​ລົບ​ທັງ​ສອງ ມີ​ຂຶ້ນ​ບໍ​່​ດົນ ຫຼັງ​ທ່ານ​ປະ​ທາ​ນາ​ທິ​ບໍ​ດີ​ໄບ​ເດັນ ກ່າ​ວວ່າ ສະ​ຫະ​ລັດ​ຈະ​ປົກ​ປ້ອງ​ເກາະ​ດັ່ງ​ກ່າວ ຖ້າ​ຫາກ​ຖືກ​ໂຈມ​ຕີ
ກຳປັ່ນລົບຂອງສະຫະລັດແລະການາດາ ແລ່ນຜ່ານຊ່ອງແຄບໄຕ້ຫວັນ ໃນວັນອັງຄານວານນີ້ ໃນການປະຕິບັດງານທາງທະຫານເພື່ອອິດສະຫຼະພາບໃນການເດີນເຮືອເທື່ອທຳອິດ ນັບແຕ່ປະທານາທິບໍດີສະຫະລັດ ທ່ານໂຈ ໄບເດັນກ່າວວ່າ ສະຫະລັດຈະປົກປ້ອງໄຕ້ຫວັນ ຖ້າຫາກຖືກໂຈມຕີຈາກຈີນ ກຳປັ່ນ USS Higgins ຊຶ່ງເປັນກຳປັ່ນພິຄາດຕິດລູກສອນໄຟນຳວິຖີຂອງກອງທັບເຮືອສະຫະລັດ ແລະກຳປັ່ນລົບ HMCS Vancouver ຂອງກອງທັບເຮືອການາດາ ໄດ້ປະຕິບັດງານ “ຕາມປົກກະຕິ ແລ່ນຜ່ານຊ່ອງແຄບໄຕ້ຫວັນ ເມື່ອວັນທີ 20 ກັນຍາ ບ່ອນທີ່ໄດ້ມີການນຳໃຊ້ອິດສະຫຼະພາບໃນການເດີນເຮືອແລະການບິນຜ່ານເຂດທະເລເລິກ ທີ່ສອດຄ່ອງກັບກົດໝາຍສາກົນ” ນັ້ນຄືຄຳເວົ້າຂອງໂຄສົກຂອງທຳນຽບຫ້າແຈ້ ນາຍພົນຈັດຕະວາ ແພັດ ຣາຍເດີ້ ໄດ້ກ່າວຕໍ່ພວກນັກຂ່າວ ໃນວັນອັງຄານວານນີ້ ຈີນກ່າວອ້າງວ່າ ຊ່ອງແຄບໄຕ້ຫວັນບໍ່ແມ່ນນ່ານນ້ຳສາກົນ ແຕ່ “ເປັນເຂດນ່ານນ້ຳພາຍໃນປະເທດຂອງຈີນ” ແລະ “ດິນແດນທາງທະເລ ” ແຕ່ແນວໃດກໍຕາມ ພາຍໃຕ້ກົດໝາຍສາກົນນັ້ນ ຊ່ອງແຄບໄຕ້ຫວັນແມ່ນມີເສັ້ນທາງຂອງເຂດນ່ານນ້ຳສາກົນ ແລະເຂດນ່ານຟ້າ ທີ່ນອກເໜືອໄປຈາກດິນແດດນຂອງປະເທດໃດປະເທດນຶ່ງ ບ່ອນທີ່ກຳປັ່ນທັງຫຼາຍ ສາມາດແລ່ນຜ່ານໄປມາໄດ້ຢ່າງເສລີ ຖະແຫຼງການຂອງກອງທັບເຮືອທີ 7 ຂອງສະຫະລັດ ຊຶ່ງກວມເອົາເຂດປະຕິບັດງານທາງທະເລຂອງກອງທັບເຮືອ ໃນມະຫາສະໝຸດປາຊີຟິກຕາເວັນອອກ ແລະມະຫາສະໝຸດອິນເດຍກ່າວຕື່ມວ່າ “ການແລ່ນຜ່ານຊ່ອງແຄບໄຕຫວັນ ຂອງກຳປັ່ນລົບ Higgins ແລະ Vancouver ແມ່ນສະແດງໃຫ້ເຫັນເຖິງຄວາມໝັ້ນໝາຍຂອງສະຫະລັດ ແລະບັນດາປະເທດພັນທະມິດ ພ້ອມດ້ວຍພາຄີຂອງພວກເຮົາ ເພື່ອໃຫ້ເຂດອິນໂດປາຊີຟິກ ເປັນເຂດທີ່ເສລີແລະເປີດກວ້າງ ” ຊ່ອງແຄບນີ້ ແມ່ນແຍກໄຕ້ຫວັນ ຊຶ່ງເປັນເກາະດອນທີ່ປົກຄອງແບບປະຊາທິປະໄຕ ອອກຈາກຈີນແຜ່ນດິນໃຫຍ່ ປັກກິ່ງໄດ້ກ່າວອ້າງເອົາກຳມະສິດເໜືອເກາະໄຕ້ຫວັນ ແລະເຂດນ່ານນ້ຳທີ່ຢູ່ອ້ອມແອ້ມ ທັງໆທີ່ພັກຄອມມູນິສຈີນ ບໍ່ເຄີຍເຂົ້າຄວບຄຸມເກາະດອນດັ່ງກ່າວນີ້ເລີຍ ການແລ່ນຜ່ານດັ່ງກ່າວ ມີຂຶ້ນບໍ່ດົນຫຼັງຈາກປະທານາທິບໍດີສະຫະລັດ ທ່ານໂຈ ໄບເດັນ ໄດ້ໃຫ້ສຳພາດຕໍ່ລາຍການ “60 ນາທີ” ຂອງໂທລະພາບ CBS ທີ່ກ່າວວ່າ ທະຫານສະຫະລັດຈະປົກປ້ອງເກາະດັ່ງກ່າວຖ້າຫາກຖືກໂຈມຕີ ປະທານາທິບໍດີສະຫະລັດ ເຄີຍໃຫ້ຄຳໝັ້ນສັນຍາ ທີ່ຈະປ້ອງກັນໄຕ້ຫວັນມາກ່ອນ ແຕ່ໃນການໃຫ້ສຳພາດຄັ້ງນີ້ ທ່ານກ່າວຕື່ມວ່າ “ພວກຜູ້ຊາຍແລະແມ່ຍິງສະຫະລັດ” ຈະເປັນສ່ວນນຶ່ງຂອງການປ້ອງກັນທີ່ວ່ານີ້ ກ່ອນການໃຫ້ສຳພາດຂອງທ່ານນັ້ນ ນະໂຍບາຍຂອງສະຫະລັດແມ່ນຍັງສືບຕໍ່ຮັກສາໄວ້ຊຶ່ງຄວາມຄຸມເຄືອ ກ່ຽວກັບວ່າສະຫະລັດຈະປົກປ້ອງໄຕ້ຫວັນຫຼືບໍ່ ຖ້າປະເທດເກາະດອນທີ່ປົກຄອງຕົນເອງແບບປະຊາທິປະໄຕແຫ່ງນີ້ ຖືກໂຈມຕີຈາກຈີນ